Hans Andersen (V), 2005-01-13:
Først og fremmest tak til SF for at rejse denne debat omkring overholdelse af lovgivningen på socialområdet.
Det er naturligvis vigtigt altid at være opmærksom på, om de forskellige aktører overholder gældende lov, og Venstre står fast på, at lov er lov, og lov skal holdes.
Det må der naturligvis ikke være tvivl om.
Men vi kan desværre ikke gardere os mod alle fejl.
Vi har med mennesker at gøre, og i de fleste tilfælde beror sagsbehandlingen på socialområdet altså på vurderinger foretaget af mennesker, og der kan desværre ske fejl.
På samme måde har vi desværre også set, at borgere er kommet i klemme i det offentlige syM040S33983504KAJE.FM.FM Page 3414
Monday, February 14, 2005 12:41 PM stem på grund af systemets indretning.
Mange borgere har ganske enkelt været udsat for kassetænkning fra det offentliges side, og det er naturligvis ikke acceptabelt.
Det er sådanne historier, der dukker op i dagspressen med jævne mellemrum, hvor vi alle kan se det urimelige i den enkelte sag, og derfor skal vi til stadighed overvåge lovgivningen og overholdelsen af den.
Vi har i dag et velfungerende ankesystem, hvor alle borgere kan klage, hvis de føler sig forkert behandlet, eller hvis de mener, at en afgørelse er forkert.
Det giver den enkelte borger sikkerhed for at kunne få prøvet sin sag igen, og vi kan da også se af tallene fra de sociale nævn, at der desværre bliver begået fejl rundtomkring i kommunerne, og at flere sager bliver omgjort.
Jeg er derfor glad for ministerens tilkendegivelse om, at hun vil gå videre med forslaget fra DSI om at udnytte den viden, der findes i de sociale nævn og i Ankestyrelsen.
Praksisundersøgelser skal behandles i kommunalbestyrelsen i den kommune, som er blevet undersøgt.
Derved kan kommunen lære af egne erfaringer.
Man har samtidig også igangsat en række andre initiativer fra regeringens side, som Venstre bakker helhjertet op omkring, og som jeg mener kan løse en del af de problemer, vi ser.
Der er gennemført et projekt om retssikkerhed og formidling, der har mundet ud i en række pjecer, der kan gøre sagsbehandlingen lettere for de ansatte i kommunerne.
Tilsvarende er der udgivet en pjece rettet mod borgere, der beskriver rettigheder og klagemuligheder på et letforståeligt sprog.
Endvidere er der i forbindelse med førtidspensionsreformen indført en ny sagsbehandlingsmetode, der skal være med til at sikre, at kommuner foretager en ensartet behandling af sagerne, og at der stilles store krav til dokumentation og vurdering.
På samme måde har vi her i salen vedtaget en anbringelsesreform, der også strammer op på kravene til kommunerne, og Ankestyrelsen får her også flere beføjelser.
Men vigtigst af alt vil jeg fremhæve den kommunalreform, som vi om kort tid skal til at diskutere her i Folketingssalen.
Den vil løse en række af de problemer, vi hidtil har set, og en gang for alle placere et entydigt ansvar.
Vi kommer til at undgå gråzoner og ansvarsforflygtigelse.
Den kommunale sagsbehandling vil blive styrket, og kvaliteten bliver bedre med de nye og større kommuner.
Her ligger det mig særligt på sinde at nævne, at vi opretter den nationale videns- og specialrådgivningsorganisation, VISO, der kan opsamle viden og rådgive i de meget specialiserede og komplicerede sager.
Det tror jeg vil være med til at give et løft af den faglige kvalitet på socialområdet, og kommunerne vil kunne trække på det.
De nye og større kommuner kommer også til at varetage alle myndighedsopgaver på det sociale område, og det vil sige, at den enkelte kommune får ansvaret for at træffe afgørelser i forhold til egne borgere og ansvaret for at sikre, at det sociale tilbud er der til egne borgere.
Vi får med andre ord en bedre struktur til at sikre bedre social service.
Og jeg skal på vegne af Dansk Folkeparti, Det Konservative Folkeparti og Venstre fremsætte følgende: Forslag til vedtagelse
»Folketinget konstaterer med tilfredshed, at der med kommunalreformen bedre undgås gråzoner og kassetænkning, og at der skabes et grundlag for større faglighed i kommunerne.
Folketinget bakker op om de initiativer, regeringen har taget for at styrke retssikkerheden.
Folketinget opfordrer regeringen til fortsat at prioritere indsatsen for borgernes retssikkerhed og ser frem til regeringens andre initiativer, herunder – opfølgningen på anbringelsesreformen, hvor Ankestyrelsen får nye beføjelser, herunder beføjelse til at tage sager op af egen drift og undersøge praksis i udvalgte kommuner, – forslag om at kommunerne forpligtes til at behandle Ankestyrelsens praksisundersøgelser på et møde i kommunalbestyrelsen, og – forslag om øget og koordineret anvendelse af digitale løsninger.«